
PËR ZGJIDHJEN E ANKESAVE TË  VOTUESVE QË NUK FIGUROJNË TË REGJISTRUAR

Në mbështetje të nenit 18 pika 1, 56 dhe 57 të ligjit nr.8609, datë 8.5.2000 “Për Kodin Zgjedhor të Republikës së Shqipërisë”, Komisioni Qendror i Zgjedhjeve

U D H Ë Z O N :

Zgjedhësit, pas shpalljes së listës përfundimtare të zgjedhësve deri në 24 orë përpara datës së zgjedhjeve, në qoftë se nuk e gjejnë emrin e tyre në listë, duhet të kryejnë këto veprime:
Të paraqiten ne KZZ-në në të cilën përfshihet vendbanimi ose vendqëndrimi i tyre, duke pasur me vete një nga dokumentet identifikuese që vijonë: letërnjoftim, pasaportë për jashtë shtetit, certifikatë lindjeje me fotografi ose kartën e votuesit.
KZZ-ja, me të dhënat identifikuese të personit, kontrollon listën përfundimtare të dërguar nga KQZ-ja dhe, kur e gjen emrin e personit në listë, i komunikon atij qendrën e votimit ku ai është regjistruar për të votuar. Nëse personi nuk gjendet në listën e KZZ-së, atëherë KZZ-ja merr në telefon Qendrën e Informimit të Zgjedhësve në numrin 813. Kur personi nuk është i regjistruar, atëherë atij i lëshohet një vërtetim, i nënshkruar nga kryetari i KZZ-së ose në mungesë të tij nga zëvendëskryetari dhe sekretari dhe vuloset me vulën e komisionit përkatës. Këtë dokument personi mund ta paraqesë përpara gjykatës për të kërkuar të drejtën e ushtrimit të votës dhe regjistrimin e tij në listën e zgjedhësve.
Në datat 23 dhe 24 qershor të vitit 2001, KZQV-të të jenë në punë sipas orarit të përcaktuar në udhëzimin nr.27, datë 28.4.2001 të KQZ-së, për të ndihmuar zgjedhësit në përcaktimin e qendrës së votimit ku ata janë të regjistruar për të votuar.

Ky udhëzim hyn në fuqi menjëherë.

